ઊંઘ તો આજે વિનાયકભાઈને પણ આવતી નહોતી. ઊંઘવાની ટેબ્લેટ તો રોજ લેવી પડે છે. ડૉક્ટરે પ્રિસ્ક્રાઈબ કરેલો હળવો ડોઝ છે. પણ લેવો જરૂરી છે. શારીરિક, માનસિક આઘાત અને ડિપ્રેશનની સ્થિતિમાં એ જરૂરી છે. રાત્રે નિરાંતે ઊંઘી જાય તો મગજને ઘણો આરામ મળે. શ્વેતાએ ટેબ્લેટ આપી છે ને તોય ઊંઘ આવતી નથી. બંધ આંખે ક્યાંય સુધી જાગતા પડ્યા રહ્યા. શ્વેતા કેટલી કાળજી રાખે છે ! રાત્રે પણ બે-ત્રણ વાર ઊઠીને સંભાળે ! દીકરી નથી દીકરો છે એ ! આધુનિક શ્રવણી.